Document ID: 32012R0393
Publication Date: 2012-05-07

Title and Content:
IZVEDBENA UREDBA KOMISIJE (EU) št. 393/2012
z dne 7. maja 2012
o spremembi Priloge I k Uredbi (ES) št. 798/2008 glede vnosa o Tajski na seznam tretjih držav ali delov teh držav, iz katerih se dovolita uvoz perutnine in perutninskih proizvodov v Unijo in njihov tranzit skozi Unijo
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka točke 1 člena 8 in točke 4 člena 8 Direktive,
ob upoštevanju naslednjega:
(1)
Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (2) določa, da sta uvoz blaga iz navedene uredbe v Unijo in njegov tranzit skozi njo dovoljena samo iz tretjih držav, ozemelj, območij ali kompartmentov s seznama v delu 1 Priloge I k Uredbi.
(2)
Tajska se trenutno nahaja na seznamu v tabeli dela 1 Priloge I k Uredbi (ES) št. 798/2008 kot država, iz katere je v Unijo dovoljen uvoz jajc, prostih specificiranih patogenih organizmov, in jajčnih izdelkov. Zaradi izbruhov visoko patogene aviarne influence leta 2004 je bil uvoz mesa perutnine, gojenih ratitov, divjih ptic in jajc v Unijo prepovedan, kakor je navedeno v vnosih iz stolpca 6 in stolpca 6A tabele iz dela 1 Priloge I k navedeni uredbi.
(3)
Poleg tega Odločba Komisije 2005/692/ES z dne 6. oktobra 2005 o nekaterih ukrepih zaščite v zvezi z aviarno influenco v tretjih državah (3) določa, da morajo države članice začasno ustaviti uvoz nekaterih proizvodov, vključno z mesom perutnine, gojenih ratitov, divjih ptic in jajc iz Tajske.
(4)
Zdravstveno stanje živali na Tajskem se je od takrat izboljšalo, zlasti kar zadeva nadzor visoko patogene aviarne influence pri perutnini. Strokovnjaki Komisije so opravili več pregledov na Tajskem, da bi ocenili zdravstveno stanje živali in sisteme obvladovanja bolezni, vzpostavljene v navedeni tretji državi. Na podlagi zadnjega pregleda, ki je bil opravljen na Tajskem, je mogoče sklepati, da sistem kot celota daje zadostno jamstvo, da zadevni proizvodi izpolnjujejo ustrezne zahteve Unije.
(5)
Na podlagi tega Odločba 2005/692/ES, kakor je bila spremenjena z Izvedbenim sklepom 2012/248/EU z dne 7. maja 2012 o spremembi odločb 2005/692/ES, 2005/734/ES, 2007/25/ES in 2009/494/ES, kar zadeva aviarno influenco (4), nič več začasno ne ustavlja uvoza proizvodov iz Tajske v Unijo, ki jih zajema Odločba 2005/692/ES, vključno z mesom perutnine, gojenih ratitov, divjih ptic in jajci.
(6)
Zaradi tega bi bilo treba vnos o Tajski v delu 1 Priloge I k Uredbi (ES) št. 798/2008 spremeniti, da bi bilo iz njega razvidno, da uvoz mesa perutnine, gojenih ratitov, divjih ptic in jajc iz Tajske v Unijo in njihov tranzit skozi Unijo ni več prepovedan.
(7)
Vendar bi bilo treba uvoz jajc iz Tajske pogojevati s predložitvijo programa nadzora za salmonelo navedene tretje države.
(8)
Uredbo (ES) št. 798/2008 bi bilo zato treba ustrezno spremeniti.
(9)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 798/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. maja 2012

Classification:
Level 1 Topics: 100157
100149
100147
100156
100161
Level 2 Topics: 100192
100282
100254
100215
100193
100250
100281
Level 3 Topics: 1847
2479
614
2858
5842
2711
2737
6205
5877
All Topics: 192
2121
3191
4453
4500
4743
8464